Sklep I Up 623/2002
Datum: 2002-06-14T02:00:00.000+02:00
ecli: ECLI:SI:VSRS:2002:I.UP.623.2002
sodisce: Vrhovno sodišče
oddelek: Upravni oddelek
podrocje: URBANIZEM - UPRAVNI SPOR
institut: začasna odredba - ukrep urbanističnega inšpektorja - postopek s pritožbo - prepozna pritožba

## Jedro

Pritožba, vložena po izteku tridnevnega pritožbenega roka, je prepozna, zato jo je potrebno zavreči.

## Izrek

Pritožba se zavrže.

## Obrazložitev

Z izpodbijanim sklepom je sodišče prve stopnje zavrnilo tožnikovo zahtevo za izdajo začasne odredbe z dne 4.12.2000, v kateri je zahteval odložitev izvršitve dveh inšpekcijskih odločb, izpodbijanih v upravnem sporu.

Proti sklepu je tožnik vložil pritožbo. Pritožbeno sodišče je moralo pritožbo zavreči. Po 5. odstavku 69. člena Zakona o upravnem sporu (Uradni list RS, št. 50/97, 65/97 - popravek in 70/2000 - ZUS) se stranke zoper sklep, s katerim je sodišče prve stopnje odločilo o zahtevi za izdajo začasne odredbe, lahko pritožijo v treh dneh. Pritožbeni rok prične teči z vročitvijo sodne odločbe (sklepa) strankam (3. odstavek 21. člena ZUS).

Iz predloženega spisa sodišča prve stopnje (sodne povratnice, pripete k sklepu), je razvidno, da je bil izpodbijani sklep vročen pooblaščenki tožnika 12.12.2000. Za tožnika je tako začel teči tridnevni pritožbeni rok za vložitev pritožbe naslednji dan, to je 13.12.2000. Ta rok se je iztekel v petek, dne 15.12.2000. Iz istega spisa tudi izhaja, da je tožnikova pooblaščenka pritožbo zoper sklep vložila neposredno pri sodišču prve stopnje dne 3.5.2002. Pritožba je zato vložena po izteku pritožbenega roka zanjo, je torej prepozna.

Ker pritožbe kot prepozne ni zavrglo že sodišče prve stopnje, jo je kot takšno zavrglo pritožbeno sodišče na podlagi 352. člena ter 1. in 2. odstavka 343. člena Zakona o pravdnem postopku (Uradni list RS, št. 26/99), katerega določbe se - glede vprašanj, ki niso urejena v ZUS - primerno uporabljajo v upravnem sporu.